התחנה המרכזית של באר שבע

היסטוריה

כבר בשנת 1951 הוקצה שטח לתחנה מרכזית. בינתיים, פעל שירות האוטובוסים הבין-עירוני אל באר שבע וממנה מרציף בודד ברחוב ההסתדרות בעיר העתיקה, בשטח הנמצא בכיכר רבין שבמדרחוב. לאחר מגעים בין העירייה וחברת אשד, החליטה אשד במאי 1957 שלא להקים את התחנה, בגלל שהעירייה דרשה אחוז גבוה לטעמה מהתגמולים מהחנויות בתחנה. בינואר 1960 הושגה הסכמה להקמת תחנה מרכזית, הודות לשילובה של חברת גב-ים כשותף שלישי בנוסף לאגד ולעירייה, שיהיה אחראי על הקמת החלק המסחרי.
ב-1962, עם התפתחותה וגידולה של העיר, הוחלט, לאחר עיכובים שונים, על הקמת מבנה ייעודי, אשר ישמש כמרכז התחבורה הציבורית של העיר. התחנה המרכזית נבנתה צפונית-מזרחית לעיר העתיקה החל מאמצע 1964 ונחנכה בשנת 1968. המבנה, בתכנונם המשותף של נחום שני, אברהם יסקי ואמנון אלכסנדרוני, הוקם מבטון חשוף בסגנון הברוטליזם והצטיין בפונקציונליות. השטח הבנוי הקיף 4,000 מ"ר וכלל, מעבר ל-16 הרציפים הבין-עירוניים המפולשים, מתחם מסחר והסעדה. כן הותקנו בתחנה שלושה חדרי מקלט ששימשו כמועדון לנהגי אגד.
לאחר סיום מלחמת ששת הימים, נחנכו שני רציפים נוספים - האחד לעזה והאחר לחברון. מדרום לרציפים הוכשר מגרש חניה גדול לאוטובוסים, ובצידו המזרחי של המבנה מוקמו רציפי קווי האוטובוס העירוניים. כל הקווים הבין-עירוניים בעיר הופעלו על ידי קואופרטיב אגד, ושירותי התחבורה העירונית הופעלו על ידי "החברה העירונית באר שבע" ולאחר מכן על ידי "שירותי תחבורה ציבורית באר שבע", שהוקמו על ידי עיריית באר שבע.
בעשור הראשון של המאה ה-21 החלו פועלות בתחנה חברות האוטובוסים אגד תעבורה ומטרופולין, ועם פירוקה של חברת מטרודן, החלה חברת דן באר שבע להפעיל את התחבורה הציבורית העירונית. במקביל, בשנת 2000, נחנכה תחנת הרכבת באר שבע מרכז סמוך ממזרח לתחנה.
כיום קווי השירות בתחנה המרכזית משרתים את העיר באר שבע ויישובי הסביבה. בנוסף לכך, ישנם קווי שירות בינעירוניים לתל אביב-יפו, לירושלים, לאשקלון, לאשדוד, לראשון לציון, לרחובות, לעפולה, לקריית גת, לקריית מלאכי, ליבנה, לאופקים, לנתיבות, לשדרות, לאילת, לדימונה, לערד, למצפה רמון, לירוחם ועוד.

חידוש התחנה

עם השנים התדרדר מצבה של התחנה המרכזית בעיר, ובשנת 2009 החל חידושה, שהסתיים בשנת 2013. התחנה המרכזית החדשה בבאר שבע נקראת "טרמינל באר-שבע". המבנה המשופץ משתרע על-פני שטח של 10,000 מ"ר, ובעתיד יחובר בגשר להולכי רגל אל תחנת הרכבת באר שבע מרכז ואל הרציפים העירוניים. רציף הנוסעים הבין-עירוני הפך למבנה טרמינל סגור, והמבנה מחופה בפלדה וזכוכית. סככות ההמתנה הקטנות ברציפים העירוניים הוחלפו במבנים מוארכים באורך של כ-120 מטרים, אשר משמשים כמסדרונות צל. בהמשך, ייסגר לתנועה הרחוב שמצפון לתחנה, והמבנה יחובר אל המרכז האזרחי באמצעות מדרחוב. עוד כוללת התוכנית עיצוב סביבתי עדכני ונטיעת עצים רבים. חידוש התחנה הוא חלק מפרויקט מקיף, בן מספר שנים, לשיפוץ המרכז התעבורתי של העיר, שעלותו מוערכת בכ-100 מיליון ש"ח, והוא מבוצע על ידי עיריית באר שבע, משרד התחבורה וחברת נצבא אשר לה שייך המבנה.

כיכר נאוי

בטקס חגיגי, שנערך ב-27 באוקטובר 2014, בהשתתפות ראש העירייה רוביק דנילוביץ', ומאות נכבדים, נחנכה כיכר נאוי. מתחם התחבורה המטרופוליני החדש בבאר שבע, שמחבר את התחנה המרכזית (טרמינל באר-שבע) עם תחנת הרכבת מרכז.

שרידים ארכאולוגיים

סמוך למועד תחילת הבנייה של מבנה התחנה החדשה, חפרו אנשי רשות העתיקות חפירת הצלה באתר, וגילו את שרידיה של עיר ביזנטית שהתקיימה במאות ה-5 וה-6. השרידים המשתרעים על-פני שטח גדול בהרבה מזה של התחנה נחפרו ונחקרו. עם הקמת המבנה החדש של "טרמינל באר שבע" הוצבה בכניסה למבנה רצפת זכוכית שקופה מחוסמת, בגודל של כ-2 מ"ר, המאפשרת לעוברים ושבים להתבונן בעתיקות מלמעלה.